A Bizottság határozata

(2003. február 24.)

a Bursaphelenchus xylophilus (Steiner et Buhrer) Nickle et al. (a fenyőfa fonalférge) elterjedése elleni, Portugáliának az attól ismerten mentes területein kívüli más területeire vonatkozó ideiglenes kiegészítő intézkedéseknek a tagállamok számára történő előírásáról szóló 2001/218/EK határozat módosításáról

(az értesítés a C(2003) 581. számú dokumentummal történt)

(2003/127/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2002/89/EK irányelvvel [1] módosított, a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [2], és különösen annak 16. cikke (3) bekezdésére,

mivel:

(1) A Bizottság elfogadta a 2002/124/EK határozattal [3] módosított, a Bursaphelenchus xylophilus (Steiner et Buhrer) Nickle et al. (a fenyőfa fonalférge) elterjedése elleni, Portugáliának az attól ismerten mentes területein kívüli más területeire vonatkozó ideiglenes kiegészítő intézkedéseknek a tagállamok számára történő előírásáról szóló, 2001. március 12-i 2001/218/EK határozatot [4].

(2) Az Élelmiszerügyi és Állat-egészségügyi Hivatal által 2002 áprilisában végzett további értékelés, valamint a Portugália által benyújtott kiegészítő információk alapján úgy tűnik, hogy a mentesítési program alkalmazásának eredményeképpen a fenyőfa fonalférge elterjedése továbbra is Portugália körülhatárolt területeire korlátozódik. E területek felmérése során azonban még mindig fellelhetők voltak fenyőfa fonalféreggel való fertőzöttség jeleit mutató fák.

(3) A 2002-ben a többi tagállam által Portugáliából származó Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. és Tsuga Carr. faanyagán, hántolt fakérgén és növényein végzett hatósági felmérések során, a kiválasztott és elemzésnek alávetett minták egyike sem bizonyult pozitívnak a fenyőfa fonalférge jelenlétére vonatkozóan.

(4) Ezért Portugáliának folytatnia kell az egyedi intézkedések alkalmazását, és be kell nyújtania a fenyőfa fonalférgétől való mentesítés céljából, annak elterjedése elleni védekezését célzó középtávú mentesítési tervét. A többi tagállam számára további kiegészítő intézkedések elfogadása válhat szükségessé annak érdekében, hogy megvédjék területüket a fenyőfa fonalférgétől. Az egyedi intézkedések, valamint a középtávú terv végrehajtásának eredményeit folyamatosan értékelik, és szükség esetén azokat módosítják.

(5) Különös rendelkezéseket kell hozni a tünetmentes, illetve a fenyőfa fonalférge jelenlétére irányuló vizsgálat során negatívnak bizonyult fákból származó apríték Portugália körülhatárolt területein kívül eső területeire történő szállítására vonatkozóan.

(6) A tagállamokban a fenyőfa fonalférge jelenlétére vonatkozóan végzett felmérésekről a többi tagállamnak és a Bizottságnak küldött tájékoztatással kapcsolatos rendelkezéseket egyértelművé kell tenni.

(7) A 2001/218/EK határozatot ezért egy újabb, 2005. március 31-én lejáró határozott időtartamra meg kell hosszabbítani, és ennek megfelelően módosítani kell.

(8) Az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 2001/218/EK határozat a következőképpen módosul:

1. A 2. cikk a következőképpen módosul:

i. az első bekezdésben a "2003. február 28." helyébe "2005. március 31." lép;

ii. a második bekezdést követően a cikk a következő új bekezdéssel egészül ki:

"Portugália 2003. március 15-ig benyújtja a fenyőfa fonalférgétől való mentesítés céljából, annak elterjedése elleni védekezésre irányuló középtávú mentesítési tervét.";

2. A 4. cikk a következőképpen módosul:

i. az első bekezdés a "a fenyőfa fonalférgének jelenlétére vonatkozó" és a "hatósági felméréseket kell végezniük" között az "éves" szóval egészül ki;

ii. a második bekezdés helyébe a következő szöveg lép:

"A 2000/29/EK irányelv 16. cikke (1) bekezdése rendelkezéseinek sérelme nélkül, amennyiben az első bekezdésben előírt felmérések eredményei a fenyőfa fonalférgének előfordulását jelzik olyan területeken, ahol korábban ez a szervezet ismeretlen volt, akkor a tagállamok erről 2003. november 15-ig, illetve 2004. november 15-ig értesítik a többi tagállamot és a Bizottságot az ilyen felmérések eredményeiről.";

3. az 5. cikk első bekezdésében, az angol nyelvű változatban, a "20 km with" szavak helyébe "20 km-width" lép;

4. a 6. cikkben a "2002. december 15." helyébe "2004. január 15., illetve 2005. január 15." lép;

5. a melléklet a következőképpen módosul:

i. a 2. b) ii. pont helyébe a következő szöveg lép:

"ii. az i. alpontban említetteken kívüli fákból nyert faanyag esetében a faanyagot a fenyőfa fonalférge és a Monochamus spp. jelenlétére vonatkozó hatósági vizsgálatoknak vetik alá; ha a fenyőfa fonalférge vagy a Monochamus spp. jelenlétét megerősítik, akkor a faanyagot az i. alpontban említett rendelkezéseknek kell alávetni; ha a fenyőfa fonalférge és a Monochamus spp. jelenlétét megcáfolják, akkor a faanyagot hatósági ellenőrzés mellett feldolgozó üzembe lehet szállítani további, épületfaként való felhasználásra, vagy az – e rendelkezéstől eltérve – hatósági ellenőrzés mellett Portugálián belül a körülhatárolt területeken kívüli, a Bizottságnak bejelentett, jóváhagyott feldolgozóüzembe szállítható, ahol a november 1. és április 1. közötti időszakban:

- a faanyagból készült apríték az ilyen jóváhagyott feldolgozóüzemen belül felhasználható ipari célra, vagy

- a faanyagot:

- olyan módon hőkezelik, hogy a faanyag maghőmérséklete 30 percen át elérje a legalább 56 °C-ot. Ennek a hőkezelt faanyagnak a további szállítása megengedett, ha a faanyaghoz növényútlevelet mellékelnek, vagy

- forgácsolják és füstölik a fenyőfa élő fonalférgétől való mentesítés céljából. Ennek a füstkezelt faanyagnak a további szállítása megengedett, ha növényútlevelet mellékelnek hozzá, vagy

- forgácsolják, és ipari célra használják a fenti üzemben, vagy

- hatósági ellenőrzés mellett olyan üzembe szállítják, ahol a faanyagot:

- olyan módon hőkezelik, hogy a faanyag maghőmérséklete 30 percen át elérje a legalább 56 °C-ot, vagy

- forgácsolják és füstölik a fenyőfa élő fonalférgétől való mentesítés céljából, vagy

- forgácsolják, és ipari célokra felhasználják";

ii. a 2. c) ii. pont az első franciabekezdése helyébe a következő szöveg lép:

"– a fenyőfa fonalférge és a Monochamus spp. jelenlétére vonatkozó hatósági vizsgálatoknak kell alávetni; ha a fenyőfa fonalférge és a Monochamus spp. jelenlétét megerősítik, akkor a faanyagot az i. alpontban említett rendelkezéseknek kell alávetni; ha a fenyőfa fonalférge és a Monochamus spp. jelenlétét megcáfolják, akkor a faanyagot hatósági ellenőrzés mellett feldolgozóüzembe lehet szállítani épületfaként történő további felhasználásra, vagy".

2. cikk

Ennek a határozatnak a tagállamok a címzettjei.

Kelt Brüsszelben, 2003. február 24-én.

a Bizottság részéről

David Byrne

a Bizottság tagja

[1] HL L 355., 2002.12.30., 45. o.

[2] HL L 169., 2000.7.10., 1. o.

[3] HL L 45., 2002.2.15., 56. o.

[4] HL L 81., 2001.3.21., 34. o.

--------------------------------------------------